РЕШЕНИЕ НА КОМИСИЯТА
от 29 ноември 2007 година
за определяне на ветеринарно-санитарни и здравни изисквания и образци на сертификати за внос от трети страни на определени месни продукти и обработени стомаси, пикочни мехури и черва за консумация от човека и за отмяна на Решение 2005/432/ЕО
(нотифицирано под номер C(2007) 5777)
(Текст от значение за ЕИП)
(2007/777/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 92/118/ЕИО на Съвета от 17 декември 1992 г. за определяне на ветеринарно-санитарните и здравните изисквания относно търговията и вноса в Общността на продукти, които не са подчинени, по отношение на посочените изисквания, на специалните правила на Общността, посочени в глава I от приложение А към Директива 89/662/ЕИО и, по отношение на патогените, на Директива 90/425/ЕИО (1), и по-специално член 10, параграф 2, буква в) от нея,
като взе предвид Директива 2002/99/ЕО на Съвета от 16 декември 2002 г. относно установяване на ветеринарно-санитарни правила, регулиращи производството, преработката, разпространението и пускането на пазара на продукти от животински произход за консумация от човека (2), и по-специално член 8, уводното изречение, член 8, точка 1, първия параграф, член 8, параграф 4, член 9, параграф 2, буква б) и член 9, параграф 4, букви б) и в) от нея,
като има предвид, че:
(1)
Решение 2005/432/ЕО на Комисията от 3 юни 2005 г. за определяне на ветеринарно-санитарни и здравни изисквания и образци на сертификати за внос от трети страни на месни продукти за консумация от човека и за отмяна на Решения 97/41/ЕО, 97/221/ЕО и 97/222/ЕО (3) установява ветеринарно-санитарни и здравни правила и изисквания за сертификати за вноса в Общността на пратки от определени месни продукти, като включва списъци на трети страни и части от тях, от които е разрешен вносът на такива продукти.
(2)
Решение 2005/432/ЕО, изменено с Решение 2006/801/ЕО на Комисията (4), взема предвид здравните изисквания и определения, установени в Регламент (ЕО) № 852/2004 на Европейския парламент и на Съвета от 29 април 2004 г. за хигиената на храните (5), Регламент (ЕО) № 853/2004 на Европейския парламент и на Съвета от 29 април 2004 г. относно определяне на специфични хигиенни правила за храните от животински произход (6) и Регламент (ЕО) № 854/2004 на Европейския парламент и на Съвета от 29 април 2004 г. относно определяне на специфичните правила за организирането на официален контрол върху продуктите от животински произход, предназначени за човешка консумация (7).
(3)
Приложение I към Регламент (ЕО) № 853/2004 установява отделни определения за месни продукти и за обработени стомаси, пикочни мехури и черва.
(4)
Специалните обработки, посочени за всяка трета страна в Решение 2005/432/ЕО, са установени въз основа на обработките, посочени в Директива 2002/99/ЕО, с цел елиминирането на потенциалния ветеринарно-санитарен риск, свързан с прясното месо, използвано за производството на месни продукти. От ветеринарно-санитарна гледна точка обработените стомаси, пикочни мехури и черва представляват същият ветеринарно-санитарен риск като месните продукти. Съобразно с това те следва да бъдат обработвани със същите специални обработки, предвидени в Решение 2005/432/ЕО и впоследствие подложени на хармонизираното ветеринарно сертифициране за вноса им в Общността.
(5)
Ветеринарно-санитарните изисквания за внос в ЕС на естествени обвивки от животински черва са посочени в Решение 2003/779/ЕО (8). Съобразно с това продуктите, обхванати от Решение 2003/779/ЕО следва да бъдат изключени от определението за месни продукти и обработени стомаси, пикочни мехури и черва, установено с настоящото решение.
(6)
Решение 2004/432/ЕО от 29 април 2004 г. относно одобрението на плановете за мониторинг на остатъчни вещества, представени от трети страни в съответствие с Директива 96/23/ЕО на Съвета (9), посочва третите страни, на които е разрешено да изнасят за Общността въз основа на техните одобрени планове за мониторинг на остатъчни вещества.
(7)
Директива 97/78/ЕО на Съвета от 18 декември 1997 г. за определяне на принципите, които регулират организацията на ветеринарните проверки на продуктите, въведени в Общността от трети страни (10), установява правила по отношение на ветеринарните проверки на животински продукти, внесени в Общността от трети страни при внос и транзит в Общността на продукти от животински произход, включително и някои изисквания по отношение на сертифицирането.
(8)
Необходимо е да се определят специални условия за транзитното преминаване през Общността на пратки месни продукти от и за Русия поради географското положение на Калининград и климатичните условия, които в определени периоди от годината не позволяват използването на някои пристанища.
(9)
Решение 2001/881/ЕО на Комисията (11) от 7 декември 2001 г. относно определяне на списък на граничните инспекционни пунктове, одобрени да извършват ветеринарни проверки на животни и животински продукти с произход от трети страни и относно актуализиране на подробните правила за контрола, който трябва да бъде упражняван от експертите на Комисията, уточнява граничните инспекционни пунктове, одобрени за контрол на транзита през Общността на пратки месни продукти от и за Русия.
(10)
Приложение II към Решение 79/542/ЕИО на Съвета от 21 декември 1976 г. относно съставянето на списък на трети страни или региони от трети страни, и определяне на ветеринарно-санитарните и здравните изисквания и ветеринарното сертифициране за внос в Общността на някои живи животни и прясното им месо (12), определя списък на трети страни и региони от тях, от които държавите-членки имат право да внасят прясно месо от някои животни. Исландия е включена в списъка от приложение II към посоченото решение като страна, на която е разрешено да изнася прясно месо от определени животни. Следователно вносът от Исландия на месни продукти и обработени стомаси, пикочни мехури и черва от тези животни следва да бъде разрешен, без да се прилага никаква специална обработка.
(11)
Приложение 11 към Споразумението между Европейската общност и Конфедерация Швейцария относно търговията със селскостопански продукти (13) определя ветеринарно-санитарните, здравните и зоотехническите мерки, които се прилагат за търговията с живи животни и продукти от животински произход. Обработките, които се прилагат на месните продукти и обработените стомаси, пикочни мехури и черва от Конфедерация Швейцария следва да бъдат в съответствие с това споразумение. Следователно не е необходимо тези обработки да бъдат изложени в приложението към настоящото решение.
(12)
Приложение IX към Регламент (ЕО) № 999/2001 на Европейския парламент и на Съвета от 22 май 2001 г. относно определяне на правила за превенция, контрол и ликвидиране на някои трансмисивни спонгиформни енцефалопатии (14) е изменено с Регламент (ЕО) № 772/2007 на Комисията от 25 юни 2007 г. за изменение на приложения II, V, VI, VIII, IX и XI към Регламент (ЕО) № 999/2001 (15) и с Регламент (ЕО) № 1275/2007 за изменение на приложение IX към Регламент (ЕО) № 999/2001 на Европейския парламент и на Съвета от 22 май 2001 г. (16) относно определяне на правила за превенция, контрол и ликвидиране на някои трансмисивни спонгиформни енцефалопатии. Нови изисквания по отношение на СЕГ статута на трети страни за износа на месни продукти и обработени черва за Общността следва да бъдат включени в сертификата.
(13)
Решение 2007/453/ЕО на Комисията от 29 юни 2007 г. относно установяване статуса по отношение на СЕГ на държави-членки, на трети държави или на региони от тях в съответствие с риска от поява на СЕГ (17) съдържа списък на страните или регионите, разделени в три групи: с нищожен риск от СЕГ, с контролиран риск от СЕГ и с неопределен риск от поява на СЕГ. Позоваване на посочения списък следва да бъде направено в сертификата.
(14)
С цел постигането на яснота в законодателството на Общността е целесъобразно Решение 2005/432/ЕО да бъде отменено и заменено с настоящото решение.
(15)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Предмет и приложно поле
1. Настоящото решение установява ветеринарно-санитарни и здравни правила за вноса в Общността и транзита и складирането в Общността на пратки от:
а)
месни продукти по смисъла на точка 7.1 от приложение I към Регламент (ЕО) № 853/2004;
б)
обработени стомаси, пикочни мехури и черва по смисъла на точка 7.9 от посоченото приложение, които са били подложени на някоя от обработките, посочени в част 4 от приложение II към настоящото решение.
Посочените правила включват списъците на трети страни и части от тях, от които е разрешен такъв внос, и образците на ветеринарно-санитарни и здравни сертификати, както и правила относно произхода и обработките, които се изискват за този внос.
2. Настоящото решение се прилага, без да се накърняват разпоредбите на Решение 2004/432/ЕО и Решение 2003/779/ЕО.
Член 2
Условия по отношение на видовете и животните
Държавите-членки гарантират, че в Общността се внасят само пратки от месни продукти и обработени стомаси, пикочни мехури и черва, добити от месо или месни продукти от следните видове или животни:
а)
домашни птици, включително кокошки, пуйки, токачки, патици, гъски, пъдпъдъци, гълъби, фазани и яребици, отглеждани или държани на закрито за развъждане, за производство на месо или яйца за консумация или за възстановяване на запасите от пернат дивеч;
б)
домашни животни от следните видове: животни от рода на едрия рогат добитък, включително Bubalus Bubalis и Bison bison, свине, овце, кози и еднокопитни животни;
в)
домашни и диви зайци и дивеч, отглеждан в стопанства, по смисъла на точка 1.6 от приложение I към Регламент (ЕО) № 853/2004;
г)
дивеч по смисъла на точка 1.5 от приложение I към Регламент (ЕО) № 853/2004.
Член 3
Ветеринарно-санитарни изисквания за произхода и обработката на месните продукти и обработените стомаси, пикочни мехури и черва
Държавите-членки разрешават внос в Общността на месни продукти и обработени стомаси, пикочни мехури и черва, които:
а)
отговарят на условията относно произхода и обработката, изложени в точки 1 и 2 от приложение I;
б)
произхождат от следните трети страни или части от тях:
i)
за месни продукти и обработени стомаси, пикочни мехури и черва, които не се подлагат на специална обработка, както е посочено в точка 1, буква б) от приложение I, третите страни, изброени в част 2 от приложение II и частите от тях, изброени в част 1 от същото приложение;
ii)
за месни продукти и обработени стомаси, пикочни мехури и черва, които не се подлагат на специална обработка, както е посочено в точка 2, буква а) ii) от приложение I, третите страни, изброени в части 2 и 3 от приложение II и частите от тях, изброени в част 1 от същото приложение.
Член 4
Здравни изисквания за прясното месо, използвано за производството на месните продукти и обработените стомаси, пикочни мехури и черва за внос в Общността и ветеринарно-санитарни и здравни сертификати
Държавите-членки гарантират, че:
а)
в Общността се внасят единствено пратки от месни продукти и обработени стомаси, пикочни мехури и черва, които са добити от прясно месо по смисъла на точка 1.10 от приложение I към Регламент (ЕО) № 853/2004, което отговаря на здравните изисквания на Общността;
б)
в Общността се внасят единствено пратки месни продукти и обработени стомаси, пикочни мехури и черва, които отговарят на изискванията от образеца на ветеринарно-санитарен и здравен сертификат, посочени в приложение III;
в)
посоченият сертификат придружава такива пратки, като е надлежно попълнен и подписан от официалния ветеринарен лекар в третата страна, от която са изпратени.
Член 5
Пратки от месни продукти и обработени стомаси, пикочни мехури и черва, които преминават транзитно или са складирани в Общността
Държавите-членки гарантират, че пратките от месни продукти и обработени стомаси, пикочни мехури и черва, внасяни на територията на Общността и предназначени за трета страна чрез директен транзит или след складиране в съответствие с член 12, параграф 4 или член 13 от Директива 97/78/ЕО, без да са предназначени за внос в Общността, отговарят на следните изисквания:
а)
произхождат от територията или част от територията на трета страна, която присъства в списъка от приложение II и са претърпели минималната обработка, необходима за внос на месни продукти и обработени стомаси, пикочни мехури и черва от съответните видове, предвидена в него;
б)
отговарят на конкретните ветеринарно-санитарни условия за съответния вид, определени в образеца на ветеринарно-санитарен и здравен сертификат от приложение III;
в)
придружават се от ветеринарно-санитарен сертификат, изготвен по образеца в приложение IV, подписан от официален ветеринарен лекар от съответната трета страна;
г)
одобрени са за транзит или складиране, според случая, с общия входен ветеринарен документ от официалния ветеринарен лекар на входния граничен инспекционен пункт в Общността.
Член 6
Дерогация за някои местоназначения в Русия
1. Чрез дерогация от член 5 държавите-членки разрешават пътен или железопътен транзит през Общността между граничните инспекционни пунктове в Общността, посочени в приложението към Решение 2001/881/ЕО, за пратки от месни продукти и обработени стомаси, пикочни мехури и черва, изпращани от и за Русия директно или през друга трета страна, при условие че отговарят на следните изисквания:
а)
пратката е запечатана с печат с пореден номер от официалния ветеринарен лекар на компетентния орган на входния граничен инспекционен пункт в Общността;
б)
придружаващите пратката документи, посочени в член 7 от Директива 97/78/ЕО, са подпечатани на всяка страница от официалния ветеринарен лекар на компетентния орган на входния граничен инспекционен пункт в Общността с печат, носещ клеймото „САМО ЗА ТРАНЗИТ ДО РУСИЯ ПРЕЗ ЕО“;
в)
спазени се процедурните изисквания, предвидени в член 11 от Директива 97/78/ЕО;
г)
пратката е одобрена за транзит с общия входен ветеринарен документ, издаден от официалния ветеринарен лекар на компетентния орган на входния граничен инспекционен пункт в Общността.
2. Държавите-членки не разрешават разтоварването или складирането по смисъла на член 12, параграф 4 или член 13 от Директива 97/78/ЕО на такива пратки на територията на Общността.
3. Държавите-членки гарантират, че компетентният орган извършва редовни одити с цел да гарантира, че броят на пратките и количествата месни продукти и обработени стомаси, пикочни мехури и черва от и за Русия, които напускат Общността, съответстват на броя и количествата, които влизат в Общността.
Член 7
Преходна разпоредба
Пратки, за които са издадени ветеринарни сертификати преди 1 май 2008 г. в съответствие с образците, установени с Решение 2005/432/ЕО, се допускат за внос в Общността до 1 юни 2008 г.
Член 8
Отмяна
Решение 2005/432/ЕО се отменя.
Член 9
Дата на прилагане
Настоящото решение се прилага от 1 декември 2007 година.
Член 10
Адресати
Адресати на настоящото решение са държавите-членки.
Съставено в Брюксел на 29 ноември 2007 година.